**Apel nr. PR/NE/2024/P1/RSO1.1/1/2 - Infrastructuri CDI**

**Anexa 5**

**REGULI PRIVIND AJUTORUL DE STAT**

Pentru verificarea încadrării sub incidența ajutorului de stat sunt analizate condițiile prevăzute la art. 107, alineatul (1) din Tratatul privind funcționarea Uniunii Europene, în conformitate cu Comunicarea Comisiei privind noțiunea de ajutor de stat astfel cum este menționată la articolul 107 alineatul (1) din Tratatul privind funcționarea Uniunii Europene (2016/C 262/01). Este considerat ajutor de stat incompatibil cu Piața internă a Uniunii Europene, orice măsură de sprijin a unui Stat Membru care îndeplinește cumulativ următoarele patru condiții:

* să fie acordată întreprinderilor de către stat sau de către unitățile administrative teritoriale, din resurse de stat sau resurse ale unităților administrativ-teritoriale, ori de alte organisme care administrează surse ale statului sau ale colectivităților locale indiferent de formă;
* să fie selectivă;
* să asigure un avantaj agentului economic;
* să distorsioneze ori să amenințe să distorsioneze concurența sau să afecteze comerțul dintre statele membre ale Uniunii Europene.

**I. Finanțarea activităților de cercetare dezvoltare care nu intră sub incidența regulilor de ajutor de stat**

Activitățile eligibile ale proiectului ce vizează activitatea de cercetare, dezvoltare, inovare se referă la următoarele activități prevăzute în ghidul solicitantului, respectiv:

**Activități de CDI independentă, cu caracter non-economic:**

**a.** activități de cercetare aplicată, dezvoltare tehnologică și dezvoltare experimentală (de ex. construire şi testare prototipuri, serie 0, realizare şi operare planuri pilot, activități necesare producției experimentale şi testării etc.);

**b**. studii de fezabilitate pregătitoare pentru activitățile de cercetare;

**c.** activități pentru diseminarea la scară largă a rezultatelor cercetării, în mod neexclusiv și nediscriminatoriu, de exemplu prin activități de predare a acestora, prin baze de date cu acces liber, prin publicații deschise sau prin programe informatice gratuite.

**Comisia consideră că următoarele activități au, în general, un caracter neeconomic[[1]](#footnote-1):**

* Activitățile de bază ale organizațiilor de cercetare și ale infrastructurilor de cercetare, în special:

**(i)** activitățile de formare în vederea sporirii și îmbunătățirii calificării resurselor umane. În conformitate cu jurisprudența și practica decizională a Comisieiși astfel cum s-a explicat în Comunicarea privind noțiunea de ajutor de stat și Comunicarea privind SIEG, învățământul public organizat din cadrul sistemului național de învățământ, cu finanțare predominant sau integral publică și controlat de către stat este considerat activitate neeconomică;

**(ii)** C&D independentă în vederea dobândirii unor cunoștințe mai vaste și a unei înțelegeri mai bune, inclusiv proiectele de colaborare în domeniul C&D în cadrul cărora organizația de cercetare sau infrastructura de cercetare se angajează în colaborare efectivă;

**(iii)** diseminarea la scară largă a rezultatelor cercetării, în mod neexclusiv și nediscriminatoriu, de exemplu prin predarea acestora, prin baze de date cu acces liber, prin publicații deschise sau prin programe informatice gratuite;

* Activitățile de transfer de cunoștințe, în cazul în care acestea sunt efectuate fie de organizația de cercetare sau de infrastructura de cercetare (inclusiv departamentele sau filialele acestora), fie în comun cu astfel de entități sau în numele acestora și în cazul în care toate profiturile din activitățile respective sunt reinvestite în activitățile de bază ale organizației de cercetare sau ale infrastructurii de cercetare. Caracterul neeconomic al activităților nu este afectat de atribuirea contractelor de prestare a unor servicii corespunzătoare către părți terțe prin intermediul unor licitații deschise.

În cazul în care aceeași entitate realizează activități de natură atât economică, cât și neeconomică, finanțarea din fonduri publice a activităților neeconomice nu va intra sub incidența normelor privind ajutoarele de stat dacă cele două tipuri de activități și costurile, finanțarea și veniturile acestora pot fi separate în mod clar, astfel încât subvenționarea încrucișată a activității economice să fie evitată în mod eficace. Documentele privind alocarea adecvată a costurilor, finanțării și veniturilor pot consta în situațiile financiare anuale ale entității respective.

În cazul în care o organizație de cercetare sau o infrastructură de cercetare este utilizată atât pentru activități economice, cât și neeconomice, finanțarea publică face obiectul normelor privind ajutoarele de stat numai în măsura în care aceasta acoperă costurile legate de activitățile economice. În cazul în care organizația de cercetare sau infrastructura de cercetare este utilizată aproape exclusiv pentru o activitate neeconomică, finanțarea acesteia poate ieși integral din domeniul de aplicare al normelor privind ajutoarele de stat dacă utilizarea economică rămâne pur auxiliară, cu alte cuvinte corespunde unei activități care este legată direct de funcționarea organizației de cercetare sau a infrastructurii de cercetare și este necesară pentru aceasta sau care este legată intrinsec de utilizarea neeconomică principală a acesteia și care are un domeniu de aplicare limitat. Conform Comunicării Comisiei Cadrul pentru ajutoarele de stat pentru cercetare, dezvoltare și inovare C (2022) nr. 7388 din 2022, Comisia va considera că așa stau lucrurile atunci când activitățile economice consumă exact aceiași factori (de exemplu, materiale, echipamente, forță de muncă și capital fix) ca și activitățile neeconomice, iar capacitatea alocată în fiecare an unor astfel de activități economice nu depășește 20% din capacitatea anuală globală a entității respective [[2]](#footnote-2).

În situația în care investițiile finanțate printr-un proiect sau activitățile derulate inclusiv după finalizarea proiectului sunt susceptibile a intra sub incidența ajutorului de stat, se recomandă solicitanților să adreseze o cerere pentru exprimarea unui punct de vedere autorității naționale competente în domeniul concurenței și al ajutorului de stat.

Dacă în perioada de implementare a proiectului sau în perioada de durabilitate se constată situații care să indice potențiala incidență a regulilor de acordare a ajutorului de stat asupra finanțării, AM PR Nord-Est va acționa conform legislației aplicabile în vigoare.

**II. Finantarea investițiilor în infrastructurile de cercetare**

În situația în care infrastructura de cercetare își crește activitatea economică astfel încât aceasta nu mai poate fi considerată pur auxiliară, finanțarea publică a întregii activități economice se va supune regulilor cu privire la ajutorul de stat, respectiv regulile cu privire la ajutorul de stat se vor aplica întregii activități economice în anul în care capacitatea este utilizată >20%[[3]](#footnote-3) . Pentru aceasta devin incidente prevederile Schemei de ajutoare pentru infrastructura de cercetare aprobată prin Dispoziția Directorului General al ADR Nord-Est nr. 163/23.05.2024

Activitățile eligibile ale proiectului ce vizează activitatea de cercetare, dezvoltare, inovare se referă la următoarele activități prevăzute în ghidul solicitantului, respectiv:

**Activități specifice realizării de investiții necesare implementării activității de CDI:**

1. Lucrări pentru construirea sau modernizarea clădirilor componente ale infrastructurilor de cercetare, în scopul realizarii activitatilor proiectului propus, pentru care este necesară autorizația de construire, inclusiv utilitățile generale aferente (alimentare cu apă, canalizare, alimentare cu gaze naturale, agent termic, energie electrică, PSI);
2. Lucrări de construire pentru care nu este necesară autorizația de construire (dacă este cazul), destinate infrastructurilor de cercetare;
3. Dotarea cu active corporale pentru cercetare-dezvoltare, de natura mijloacelor fixe (obligatoriu), pentru extinderea ariei de activitate sau deschiderea de noi direcții de cercetare: achiziția de echipamente tehnologice, mobilier, aparatura birotică, sisteme de protecție a valorilor umane și materiale, instalații de lucru, echipamente informatice etc.
4. Achiziții de active necorporale pentru cercetare-dezvoltare-: cunoștințe tehnice, brevete, drepturi de utilizare, licențe, mărci comerciale, programe informatice, alte drepturi şi active similare, strict necesare pentru atingerea obiectivelor proiectului.

**Tipuri de ajutoare, modalităţi și condiții de acordare**

**(1)** Ajutorul de stat pentru investiții în infrastructuri de cercetare, respectiv pentru construirea sau modernizarea infrastructurilor de cercetare care desfășoară activități economice se acorda în baza articolului 26 din Regulamentul (UE) nr. 651/2014 de declarare a anumitor categorii de ajutoare compatibile cu piaţa internă în aplicarea articolelor 107 şi 108 din Tratat, cu modificările și completările ulterioare.

**(2)** Ajutorul se acordă sub formă de asistență financiară nerambursabilă ca grant direct.

**(3)** Valoarea ajutorului de stat va fi exprimată în numerar, ca sumă brută, înainte de orice deducere de impozit sau de orice altă taxă.

**(4)** Contractul de finanțare care se va semna între Autoritatea de Management și beneficiar se va încheia cu o clauza suspensiva, pentru a acoperi situația in care se constată depasirea procentului de 20% a activitatii economice desfasurate de infrastructura de cercetare, din capacitatea anuala a acesteia. Această clauză va intra în vigoare/se activează la momentul constatării depășirii pragului de 20%, situație în care finanțarea nerambursabilă acordată devine ajutor de stat și intră sub incidența normelor aplicabile.

**(5)** Costurile eligibile trebuie să fie susținute prin documente justificative care trebuie să fie clare, specifice și contemporane cu faptele.

**(6)** Ajutoarele de stat se acordă proiectelor eligibile la finanțare, în baza cererii de finanțare, elaborată în conformitate cu elementele prevăzute în Ghidul solicitantului, cu toate anexele necesare.

**(7)** Taxa pe valoarea adăugată aferentă cheltuielilor eligibile finanțabile prin ajutor de stat pentru investiții în infrastructura de reîncărcare este eligibilă, dacă nu este finanțată și din alte fonduri publice și dacă nu este rambursabilă în temeiul legislației naționale aplicabile.

**(8)** Finantarea acordată pentru investiții în infrastructurile de cercetare intră sub incidența ajutorului de stat, atunci când utilizarea infrastructurii de cercetare în scop economic depășește 20% din capacitatea anuală a infrastructurii.

**(9)** Condițiile in care finanțarea intră sub incidența ajutorului de stat, monitorizarea si recuperarea acestuia, prevăzute in ghidul solicitantului vor fi menționate in contractul de finanțare.

**(10)** Pentru monitorizarea ponderii activității economice a infrastructurii, beneficiarul va transmite anual la Autoritatea de Management documente doveditoare, în baza cărora se stabilește ponderea activității economice realizată de infrastructura de cercetare în anul fiscal precedent. Termenul de transmitere este de maxim 10 zile lucrătoare de la termenul de depunere a situațiilor financiare anuale.

**(11)** În cazul în care o infrastructură de cercetare desfășoară atât activităţi economice, cât și activităţi fără caracter economic, finanţarea, costurile și veniturile aferente fiecărui tip de activitate sunt luate în considerare separat, pe baza principiilor de contabilitate analitică aplicate în mod coerent și justificabile în mod obiectiv.

**(12)** Dacă ponderea activității economice depășește 20% din capacitatea anuală globală a infrastructurii, calculată in baza documentelor transmise de beneficiar si verificate de AM PR Nord Est, în termen de maxim 15 zile lucratoare de la transmiterea acestora, autoritatea de managment va emite o decizie prin care va notifica beneficiarul privind valoarea ajutorului de stat de recuperat, calculat la cursul valutar valabil în data emiterii deciziei, la care se va adăuga dobânda de recuperare aferentă.

Dobânda se calculează și este datorată incepand de la 01 ianuarie a anului in care activitatea economica nu mai este auxiliara, și până la data recuperării sau a rambursării integrale a ajutorului de recuperat.

**(13**) Prevederile privind ajutorul de stat se vor aplica întregii activități din anul în care capacitatea infrastructurii de cercetare este utilizată mai mult de 20% pentru activități economice.

**(14)** În cazul prezentului apel, sunt eligibile proiectele finanțate prin ajutor pentru investiții în infrastructuri de cercetare a căror valoare a ajutorului este de maximum 3.993.500 EUR pe infrastructură.

**Intensitate/cuantum maxim al ajutorului**

Măsura de sprijin constând în acordarea de ajutoare de stat pentru construirea sau modernizarea infrastructurilor de cercetare**, care desfășoară activități economice**, în baza articolului 26 din Regulamentul (UE) nr. 651/2014 este considerata compatibila cu piața internă în sensul articolului 107 alineatul (3) și este exceptata de la obligația de notificare prevăzută la articolul 108 alineatul (3) din tratat, dacă sunt îndeplinite următoarele cerințe:

**(1)** În cazul în care o infrastructura de cercetare desfășoară atât activități economice, cât și activități fără caracter economic, finanțarea, costurile și veniturile aferente fiecărui tip de activitate sunt luate în considerare separat, pe baza principiilor de contabilitate analitică aplicate în mod coerent și justificabile în mod obiectiv.

**(2)** Prețul perceput pentru exploatarea sau utilizarea infrastructurii trebuie să corespundă unui preț de piață.

**(3)** Accesul la infrastructură este deschis pentru mai mulți utilizatori și se acordă în mod transparent și nediscriminatoriu. Întreprinderilor care au finanțat cel puțin 10 % din costurile de investiții pentru infrastructură li se poate acorda acces preferențial în condiții mai favorabile. Pentru a se evita supracompensarea, accesul de acest tip trebuie să fie proporțional cu contribuția întreprinderii la costurile de investiții, iar condițiile menționate trebuie să fie făcute publice.

**(4)** Costurile eligibile sunt costurile de investiții în active corporale și necorporale.

**(5)**Intensitatea ajutorului nu trebuie să depășească 50 % din costurile eligibile.

**(6)** În cazul în care infrastructura de cercetare primește finanţare din fonduri publice atât pentru activități economice, cât și pentru activități fără caracter economic, se instituie si se aplica mecanismul de monitorizare și recuperare pentru a se asigura că intensitatea aplicabilă a ajutorului nu este depășită ca urmare a unei creșteri a ponderii activităților economice în comparație cu situația prevăzută la data acordării ajutorului (Anexa 9 - Metodologie de monitorizare activitate economica).

**Condiții privind utilizarea ajutorului pentru investiții în infrastructurile de cercetare.**

**(1)** Ajutorul se acordă sub formă de asistență financiară nerambursabilă ca grant direct.

**(2)** Valoarea ajutorului de stat va fi exprimată în numerar, ca sumă brută, înainte de orice deducere de impozit sau de orice altă taxă.

**(3)** Plățile aferente ajutoarelor acordate în baza schemei de ajutor anterior menționată se vor efectua până cel târziu la data de 31.12.2029.

**(4)** Data plăţii ajutorului de stat este data la care beneficiarul intră efectiv în posesia ajutorului si reprezintă începutul anului în care beneficiarul a depășit procentul de 20% în ceea ce privește activitatea economică desfasurata de infrastructura de cercetare din capacitatea anuala globala a acesteia.

**(5)** Monitorizarea ponderii activității economice a infrastructurii de cercetare se realizează pe perioada de amortizare a activelor finanțate, dar nu mai mult de 10 ani de la data ultimei plăți a ajutorului în baza schemei de ajutor anterior menționată.

**Cumulul ajutoarelor de stat**

**(1)** Ajutoarele de stat nu se cumulează cu ajutoarele de stat acordate pentru aceleași costuri eligibile dacă un astfel de cumul ar depăși intensitatea sau valoarea maximă relevantă a ajutorului stabilită pentru condițiile specifice ale fiecărui caz de un regulament sau de o decizie de exceptare pe categorii adoptată de Comisie.

**(2)** Ajutoarele de stat acordate în cadrul schemei de ajutor anterior menționată pot fi cumulate cu :

**a)** orice alt ajutor de stat, atât timp cât măsurile respective vizează costuri eligibile identificabile diferite;

**b)** orice alt ajutor de stat, în legătură cu aceleași costuri eligibile, care se suprapun parțial sau integral, numai în cazul în care cumulul respectiv nu are drept rezultat depășirea celui mai ridicat nivel de intensitate a ajutorului sau a celui mai ridicat cuantum al ajutorului aplicabil ajutorului respectiv în temeiul Regulamentului (UE) nr. 651/2014.

**(3)** Ajutoarele de stat exceptate în temeiul schemei nu se cumulează cu niciun tip de ajutoare de minimis în raport cu aceleași costuri eligibile dacă un astfel de cumul ar conduce la o intensitate a ajutorului care le depășește pe cele prevăzute în schemă.

**(4)** Pentru respectarea regulilor de cumul, beneficiarul ajutorului va prezenta o declaraţie, în care va menţiona informaţiile referitoare la orice alt ajutor de stat/de minimis de care a beneficiat sau dacă este în curs de solicitare a altor ajutoare de stat, pentru aceleaşi cheltuieli eligibile cu cele propuse prin proiectul pentru care se depune cererea de finanţare.

**Condiții privind recuperarea ajutorului pentru investiții în infrastructurile de cercetare.**

**(1)** În cazul în care condițiile de acordare și de utilizare a ajutorului nu au fost respectate de beneficiar, furnizorul ajutorului de stat dispune recuperarea ajutorului, conform prevederilor Ordonanţei de urgenţă a Guvernului nr. 77/2014, aprobată cu modificări şi completări prin Legea nr. 20/2015, cu modificările şi completările ulterioare, şi ale schemei de ajutor anterior menționată.

**(2)** Ajutorul de stat care trebuie rambursat sau recuperat include şi dobânda aferentă, datorată de la data plăţii acestuia până la data recuperării sau a rambursării integrale. Procedura de calcul al dobânzii se stabileşte prin instrucţiuni emise de Consiliul Concurenţei[[4]](#footnote-4).

**(3)** Rata dobânzii aplicabile este cea stabilită prin Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (UE) nr. 1589/2015 de stabilire a normelor de aplicare a articolului 108 din Tratatul privind funcționarea Uniunii Europene, publicat în Jurnalul Oficial al Uniunii Europene L 140 din 30.04.2004, cu modificările şi completările ulterioare, precum şi cu respectarea prevederilor Regulamentului (UE) 1589/2015 al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene, publicat în Jurnalul Oficial al Uniunii Europene L 248 din 24.09.2015.

**(4)**Constituie motive de restituire integrală a ajutorului:

* nerespectarea prevederilor Regulamentului (UE) nr. 651/2014;
* nerespectarea prevederilor Regulamentului (UE) nr. 1060/2021;
* nerespectarea prevederilor Regulamentului (UE) nr. 1058/2021;
* înstrăinarea proiectului ori a bunurilor obținute prin finanțarea prevăzută în schemă de ajutor în perioada de durabilitate a proiectului. Se are în vedere atât înstrăinarea parțială, cât și totală. În raport de formă, prin înstrăinare se înțelege atât cea oneroasă, cât și cea gratuită;
* nerespectarea criteriilor de eligibilitate impuse prin schemă, inclusiv în cazul constatării ulterioare.

**(5)** Constituie motive de restituire parțială a ajutorului primit:

* efectuarea unor cheltuieli care nu respectă prevederile HG 873 din 6 iulie 2022 privind regulile de eligibilitate a cheltuielilor efectuate în cadrul operaţiunilor finanţate prin Fondul European de Dezvoltare Regională, Fondul Social European şi Fondul de Coeziune 2021-2027;
* cheltuielile aferente operațiunilor care fac obiectul uneia dintre situațiile prevăzute la art. 65 alin. (1) și (2) din Regulamentul (UE) nr. 1060/2021, care afectează caracterul durabil al operațiunilor, devin neeligibile, proporțional cu perioada de neconformitate.

**(6)** În cazul în care beneficiarul nu implementează măsurile ce se impun pentru respectarea legislației în domeniul ajutorului de stat, furnizorul emite decizii de stopare sau recuperare a ajutoarelor de stat. Deciziile emise de furnizor reprezintă titlu executoriu.

**Sectoarelor pentru care nu se acordă sprijin financiar în conformitate cu prevederile legale aplicabile în domeniul ajutorului de stat/FEDR**

**(1).** Nu se acordă ajutor de stat în baza schemei de ajutor anterior menționată pentru activităţile realizate de întreprinderile care îşi desfăşoară activitatea în următoarele sectoare şi/sau care vizează următoarele ajutoare:

**(a)** ajutoarelor acordate în sectorul prelucrării și comercializării produselor agricole, în următoarele cazuri:

**(i)** atunci când valoarea ajutoarelor este stabilită pe baza preţului sau a cantităţii unor astfel de produse achiziţionate de la producători primari sau introduse pe piaţă de întreprinderile respective;

**(ii)** atunci când ajutoarele sunt condiţionate de transferarea lor parţială sau integrală către producătorii primari;

**(b)** ajutoarelor pentru facilitarea închiderii minelor de cărbune necompetitive, astfel cum sunt reglementate de Decizia 2010/787/UE a Consiliului;

**(c)** ajutoarelor destinate activităţilor legate de exportul către ţări terţe sau către alte state membre, respectiv ajutoarelor legate direct de cantităţile exportate, de înfiinţarea și funcţionarea unei reţele de distribuţie sau de alte costuri curente legate de activitatea de export;

**(d)** ajutoarelor a căror acordare este condiţionată de obligația ca beneficiarul să utilizeze bunuri produse la nivel național sau servicii naţionale;

**(e)** măsurilor de ajutor care limitează posibilitatea ca beneficiarii să exploateze în alte state membre rezultatele obţinute din cercetare, dezvoltare și inovare

**(2).** Nu se acordă ajutor de stat pentru domeniile excluse prevăzute la articolul 7 din Regulamentul (UE) nr. 1058/2021 privind Fondul european de dezvoltare regională și Fondul de coeziune, respectiv:

**(a)** dezafectarea sau construirea de centrale nucleare;

**(b)** investițiile destinate reducerii emisiilor de gaze cu efect de seră generate de activitățile enumerate în anexa I la Directiva 2003/87/CE;

**(c)** fabricarea, prelucrarea și comercializarea tutunului și a produselor din tutun;

**(d)** investițiile în infrastructura aeroportuară, cu excepția regiunilor ultraperiferice sau a aeroporturilor regionale existente, astfel cum sunt definite la articolul 2 punctul 153 din Regulamentul (UE) nr. 651/2014, în oricare dintre următoarele cazuri:

**(i)** în cadrul măsurilor de atenuare a impactului asupra mediului; sau

**(ii)** în cadrul sistemelor de securitate, de siguranță și de management al traficului aerian care rezultă din cercetarea MTA „Cerul unic european” (Single European Sky ATM Research);

**(e)** investițiile în eliminarea deșeurilor în depozite de deșeuri, exceptând:

**(i)** investițiile destinate regiunilor ultraperiferice, numai în cazuri justificate în mod corespunzător; sau

**(ii)** investițiile pentru dezafectarea, reconversia sau securizarea depozitelor de deșeuri existente, cu condiția ca investițiile respective să nu le sporească capacitatea;

**(f)** investițiile care sporesc capacitatea instalațiilor de tratare a deșeurilor reziduale, exceptând:

**(i)** investițiile destinate regiunilor ultraperiferice, numai în cazuri justificate în mod corespunzător;

**(ii)** investițiile în tehnologii de recuperare a materialelor din deșeurile reziduale în scopul

economiei circulare;

**(g)** investițiile legate de producția, prelucrarea, transportul, distribuția, stocarea sau arderea

combustibililor fosili, exceptând:

**(i)** investițiile în înlocuirea sistemelor de încălzire cu ardere pe bază de combustibili fosili solizi, și

anume cărbune, turbă, lignit, șisturi bituminoase, cu sisteme de încălzire cu ardere pe bază de gaz,

în scopul:

- de a optimiza sistemele de încălzire și răcire centralizată pentru a le aduce la stadiul de „sisteme eficiente de termoficare și răcire centralizată”, astfel cum sunt definite la articolul 2 punctul 41 din Directiva 2012/27/UE;

- de a optimiza centralele de producere combinată a energiei electrice și a energiei termice pentru a le aduce la stadiul de „cogenerare de înaltă eficiență”, astfel cum este definită la articolul 2 punctul 34 din Directiva 2012/27/UE;

- de a investi în cazane și sisteme de încălzire cu ardere pe bază de gaze naturale pentru

locuințe și clădiri, care înlocuiesc instalațiile pe bază de cărbune, turbă, lignit sau șisturi bituminoase;

**(ii)** investițiile în extinderea și schimbarea destinației, conversia sau modernizarea rețelelor de transport și distribuție a gazelor, cu condiția ca aceste investiții să pregătească rețelele pentru adăugarea în sistem a gazelor din surse regenerabile și a gazelor cu emisii reduse de carbon, cum ar fi hidrogenul, biometanul și gazul de sinteză, și să permită înlocuirea instalațiilor de combustibili fosili solizi;

**(iii)** investițiile în:

- vehiculele nepoluante, astfel cum sunt definite în Directiva 2009/33/CE a Parlamentului European și a Consiliului, de interes public; și

- vehicule, aeronave și nave proiectate și construite sau adaptate pentru a fi utilizate de serviciile de protecție civilă și de pompieri.

**(3).** În cazul în care o întreprindere îşi desfăşoară activitatea atât în sectoarele excluse menţionate mai sus, cât şi în sectoarele care intră în domeniul de aplicare a Schemei de ajutor de stat anterior menționată, prevederile Schemei se aplică ajutoarelor acordate pentru aceste ultime sectoare sau activităţi, cu condiţia ca întreprinderea să prezinte documentele contabile care atestă organizarea unei evidențe contabile separate, alocarea costurilor și veniturilor aferente fiecărui tip de activitate într-un mod adecvat, astfel încât să se garanteze faptul că activităţile desfăşurate în sectoarele excluse nu beneficiază de ajutoarele acordate în conformitate cu prezenta măsură de ajutor de stat.

1. Decizia( UE) nr.230/22/COL, Orientări privind ajutoarele de stat prentru cercetare, dezvoltare si inovare din 25.05.2023, art.20 [↑](#footnote-ref-1)
2. Decizia( UE) nr.230/22/COL, Orientări privind ajutoarele de stat prentru cercetare, dezvoltare si inovare din 25.05.2023, art.19,art.21. [↑](#footnote-ref-2)
3. Dcizia( UE) nr.230/22/COL, Orientări privind ajutoarele de stat prentru cercetare, dezvoltare si inovare din 25.05.2023,art.21. [↑](#footnote-ref-3)
4. regăsită la adresa: http://www.renascc.eu/wpcontent/uploads/2020/12/ilovepdf\_merged-2.pdf. [↑](#footnote-ref-4)